DISPUTATIO  MEDICA 


INAUGURALIS, 

D£ 

PERITONITIDE  PROPRIA. 


AUCTORE  RICARDO  FRITH. 


Quantum  intersit,  ut  acutus  et  difficillime  vin¬ 
cendus  morbus,  de  quo  in  hoc  tentamine  inaugurali 
dicturus  sum,  primis  indiciis  detegatur  inter  ipsa 
initia,  unicuique  medico  fatendum  est ;  Peritonitis 
.enim  is  est 'morbus,  ut,  quoties  corpori  penitus  in¬ 
sedit,  aegrotantibus  perniciosissimus  sit,  et  omnia 
medici  auxilia,  utcunque  sint  idonea  promptaque 
frustretur.  Non  in  animo  est  de  ullis  indiciis 
aut  de  ulla  curationis  ratione  referre,  quae  non  ipse 
conspexi  in  pluribus  magnis  et  bene  gubernatis 
Nosocomiis,  quae  frequentavi.  Quod  attinet  igi¬ 
tur  ad  medendi  rationem  et  signa  diagnostica,  quae 

postea  exponenda  sunt  meminisse  licet,  ea  plerum¬ 
que  et  praesertim  in  his  Nosocomiis  commode  re¬ 
spondere  visa  esse,  et  animadversione  et  experien¬ 
tia  confirmata  ;  ad  finem  autem  hujus  disputationis 
ea  subjiciam  quae,  corporibus  eorum,  qui  morbo 
extincti  sunt,  sectis,  in  conspectum  data  sunt. 

DE  MORBI  DEFINITIONE. 

4 

A  celeberrimo  Culleno,  in  Synopsi  ejus  Noso- 
logiae  Methodicae  in  classe  Pyrexiae  et  ordine 
Phlegmasiae  ponitur  ;  et  sic  definitur : 

“  Dolor  abdominis,  corpore  erecto  auctus,  abs¬ 
que  propriis  aliarum  Phlegmasiarum  abdominalium 
signis.” 

DE  MORBI  INDICIIS. 

•  • 

Ex  omnibus  membranis  corporis  serosis  Peritonae¬ 
um  unum  a  causis  levissimis  inflammationi  maxime 
obnoxium  est.  Inflammatio  autem,  cui  haec  mem¬ 
brana  opportuna  est  plerumque  in  duo  genera  di¬ 
ducitur,  quorum  alterum  acutum  est,  alterum  chro¬ 
nicum  nominari  potest.  Inter  prima  acuti  morbi 
indicia  sunt,  horrores,  sitis,  febris,  pulsus  citi.  Ab 
initio  morbi  calor  magnus  cum  dolore  in  abdo- 

mine  est ;  dolor  primo  in  uno  tantum  loco  fere  est ; 
aliquando  tamen  per  totum  tendit  abdomen,  sub 
manu  prementi  intenditur,  et  post  aliquot  horas, 
abdomen  molestia  generali  et  dolore  magnopere 
auctis,  tumet ;  praecipue  in  ea  Peritonitidis  specie, 
quae  in  foeminis  parturientibus  incidit,  in  quibus 
abdomen  tumidum  interdum  eam  fere  aequat  mo¬ 
lem,  quam,  partu  nondum  edito,  habebat.  Ubi 
inflammatio  ad  summum  increvit,  pulsus  a  centum 
viginti  quatuor  ad  centum  sexaginta  sex  eodem  tem¬ 
poris  spatio  numerantur,  admodum  tenues  sunt, 
duri,  contracti,  et  fili  sensum  exploranti  digito  im¬ 
primunt.  Hoc  tempore  lingua,  muco,  qui  colore 
lactis  florem  refert,  obtegi  incipit,  (et  etiamsi  ea 
humida  est,  sitis  magna  urget ;  praesertim  in  Peri¬ 
tonitide  puerperarum,  quam  frequenter  vidi)  :  at 
si  signa  morbi  perniciosi  in  propinquo  sunt,  lingua 
sordibus  fuscis  obtegitur:  per  omne  hoc  tempus 
abdominis  dolor  et  molestia,  quae  urgent,  quam 
maxime  intenduntur  :  pondus  etiam  lecti  vestium 
fatigat,  nec  tolerari  potest  j  et  ut  id  levius  fiat,  ut- 
que  abdominis  musculi  et  praesertim  Peritonaeum, 
relaxetur  aeger  supinus,  cruribus  abdomen  versus 
reductis,  cubat,  et  dolorem  ingentem  motus  levis¬ 
simus  concitat.  Experimenti  causa  quidem  ma¬ 
num  egi  lento  motu  deorsum  ad  aegrotantis  abdo- 

men,  sed  quum  primum  manum  advenientem  con¬ 
spexisset,  graviter  commotus  et  miserabiliter  affec¬ 
tus  manum  suam  tenderet,  ne  mea  corpus  tange¬ 
ret  ;  corporis  truncum  autem  minime  movere  pos¬ 
set.  Si  morbus  usque  perstat,  aeger  nauseam  que¬ 
ritur  et  vomere  parum  certis  intervallis  incipit. 

0 

Quum  jam  morbus  ad  summum  pervenit,  vomitus 
importunissime  urget,  neque  quidquam  in  ventri¬ 
culo  retinetur,  et  a  spasmo,  ut  opinor,  ex  infirmi¬ 
tate  et  irritabilitate  orto  aliquid,  nulla  musculorum 
abdominis  ope,  semper  eructatur.  Vultus  pallet, 
et,  appropinquante  morte,  illam  faciem  Hippocra- 
ticam  induit.  Si  manum  partibus  extremis  admo¬ 
vemus  frigidae  esse  reperiuntur ;  sudor  gelidus  in 
fronte  erumpit  5  jactatio  magna  est.  Potum  saepe 
aeger  postulat,  sed  eum  fere  evomit  j  si  alvus  se¬ 
mel  evacuata  est,  postea  maxime  astricta  est  5  si 
descendit,  mucus  redditur,  nec  quidquam  simul 
stercoris  ;  cum  jam  ad  morbi  finem  ventum  est, 
dejectio  magna  est,  quod  vix  secundum  est  omen. 
Aegri  saepe  brachia  agitant,  oculos  huc  illuc  vol¬ 
vunt,  ad  res,  quae  circa  sunt,  parum  animum  at¬ 
tendunt,  partes  extremae  frigidae  sunt,  vires  plu¬ 
rimum  imminutae  sunt.  Si  indicia  morbi  jam  ex¬ 
posita  ;  ea  praesertim  posterius  enumerata  usque  ad 
tertium,  quartum,  quintum,  et  sextum  dies  inten- 

duntur,  aeger,  nisi  ratio  idonea  ea  submovendi 
adhibita  fuit,  plerumque  extinguitur,  vesica  quo¬ 
que  saepe  stranguria  implicatur.  Corpus,  dum 
haec  indicia  urgent,  fere  inflammatione  generali 
cum  juncta  irritatione  laborat.  Morbus  aut  reso¬ 
lutione,  suppuratione  aut  gangraena  finitur  ;  et  ut 
facilis  est  diagnosis  inter  eos,  mea  opinione,  super¬ 
fluum  est  in  hacce  dissertatione  de  iis  tractare. 


DE  MORBI  CAUSIS. 

Peritonitidem  afferunt  saepissime  frigus  cum  hu¬ 
more  alicui  corporis  parti,  imprimis  pedibus  admo¬ 
tum,  aut  corpus  exercitatione  vehementi  nimis  cale¬ 
factum  subito  eidem  objectum,  inflammatio  quoque 
ventriculum,  intestina  aut  hepar  aliquando  primo 
occupat,  dein  ad  Peritonaeum  tendit  et  id  potissi¬ 
mum  infestat,  eruptiones  a  summo  corpore  repul¬ 
sae,  venena  in  ventriculum  sumpta,  podagrae  aut 
aliorum  morborum  translatio,  vehementis  animi  af¬ 
fectus  inflammationem  Peritonaei  concitari  reperta 
sunt.  Causae  frequentissimae  quae  morbum  exci¬ 
tant  sunt,  operationes  Chirurgicae  et  vulnera  prae¬ 
sertim  lacerata  ;  quoties  post  haec  abdomen  explora¬ 
tur,  tactus  impatiens  invenitur  ;  et  dolor  et  tactus 

impatientia  haud  parum  intra  horas  viginti  quatuor 
diffusa  sunt.  Multae  praeterea  causae  sunt  quas 
longum  enumerare  esset. 


DE  DIAGNOSI. 

Peritonitidem  propriam  satis  facile  a  Gastritide 
internoscere  licet,  in  illo  malo  aeger  minus  tactum 
patitur,  abdomen  magis  tensum  est,  latius  dolet  et 
praecipue  ad  hypogastrium,  partes  extremae  magis 
abdomen  versus  reductae  sunt,  gastritidem  ardoris 
sensus  in  epigastrio,  vomitus  gravior,  singultus  alia¬ 
que  similia  testantur ;  Peritonitis  ab  Hepatitide 
acuta,  nephritide,  et  Colica  Pictonum  facile  differt. 
Ut  maximi  momenti  ita  difficillimum  est  morbum, 
de  quo  agitur,  ab  Enteritide  distinguere,  quae  qui¬ 
dem  nonnullis  pro  eodem  morbo  habentur ;  atta¬ 
men  haud  parum  inter  se  distant,  etiamsi  ad  aegri 
lectum  primo  die  vix  fieri  potest,  ut  commode  in¬ 
ter  eos  dignoscatur.  Vera  autem  Peritonitis  in  eo 
ab  Enteritide  differt  quod  dolor  magis  continuus  est, 
premendo,  antequam  abdomen  tensum  evadit,  in¬ 
tenditur,  quod  nullum  alvi  desiderium  secum  affert, 
nec  malum,  si  alvus  sponte  descendit,  quidquam 
levatur.  In  Enteritide  autem  abdominis  dolor  ali- 

quid  pungit,  tendit  et  acutus  circa  umbilicum  est, 
et  nausea,  vomitus,  obstipatio  pertinax  urgent. 


DE  PROGNOSI. 

Decessuri  morbi  spes  est,  quoties  dolor  et  alia 
indicia  paulatim  sese  remittunt,  aegrotus  manus 
abdomen  tangentis  minus  impatiens  est,  membra  , 
extendere  erectusque  sedere  valet,  quiete  placida 
fruitur,  cibos  appetit,  alvum  justam  sciens  dejicit, 
sudor  per  totum  corpus  erumpit,  pulsu  simul  fir¬ 
mo,  pleno,  et  aequali ;  urina  sedimentum  demittit, 
spiritus  minus  laborat,  atque  ultimis  morbi  diebus 
alvus  modice  fusa  est.  Haec  enim  signa  malum 
resolutione  prospere  finiturum  esse  testantur ;  con¬ 
tra  metus  est,  si  indicia  cum  horrore  subinde  acce¬ 
dente  et  sensus  ponderis  in  parte  affecta  perstant, 
quippe  quod  suppurationem  futuram  esse  significat. 
Sed  maximum  periculum  denunciatur,  si  morbus, 
quod  saepius  fit,  gangraena  finitur ;  haec  nonnun- 
quam  horis  paucis  post  morbum  inceptum  oritur. 
Scire  licet  hoc  malum  incidisse,  si,  quum  jam  mor¬ 
bus  celeriter  processit  et  cuncta  indicia  intensa 
sunt,  dolor  repente  se  remittit,  pulsus  tenuiores  eva¬ 
dunt,  nec  quam  antea  tardiores,  dein,  brevi  inter- 

posito  spatio,  adhuc  magis  vi  imminuuntur,  inae¬ 
quales  fiunt,  et  ipitermittuntur,  lineamenta  subsi- 
dunt,  sudores  gelidi  et  viscidi  imprimis  in  fronte 
erumpunt,  animi  defectio,  urinae  suppressio,  abdo¬ 
minis  distensio,  singultus  accedunt.  Urina  ster¬ 
cusque,  inscio  homine,  redduntur,  atque  extremae 
partes  frigidae  sunt,  post  haec  signa  terrentia, 
quae  procul  dubio  mortem  in  propinquo  esse  testan¬ 
tur,  miser  tertio,  quarto,  quinto,  sexto  ve  die  tolli¬ 
tur. 


DE  PERITONITIDIS  CURATIONE. 

In  peritonitidis  curatione  eadem  fere  medendi 
ratio,  quae  inflammationi  aliorum  viscerum  conve¬ 
nit,  adhibenda  est,  cum  eo  tamen,  ut  morbus,  de 
quo  agitur,  magis  promptam  validamque  opem  de¬ 
sideret.  Quoties  autem  mali  natura  ad  plenum 
comperta  est,  medendi  ratio  in  aperto  est.  Sangui¬ 
nis  detractio  tum  generalis,  tumjocalis,  illa  praeser¬ 
tim,  maximum  habent  auxilium ;  ad  doloris  mag¬ 
nitudinem  magis  quam  pulsus  conditionem  spec¬ 
tandum  est.  Sanguis  protinus  primis  diebus  ad 
sex  decem  aut  etiam  ad  triginta  uncias  mittendus 
est,  si  aegrotans,  corporis  plenitudine  utitur,  ne- 

cesse  esse  potest  iterum  tantum  sanguinis  mittere 
quantum  indiciorum  vehementia  postulat.  Si  aeger 
adhuc  impubes  est,  pro  aetate  detrahendus  est. 
Ad  dolorem,  quem  aeger,  pressa  parte  alFecta,  sen¬ 
tit,  animum  medico  prae  omnibus  attendendum  est, 
eo  magis  si  is  a  sex  ad  horas  duodecim  vexavit. 
Si  post  sanguinem  bis,  ter  quaterve  misSum  dolor 
minus  fit  acer,  et  generalis  molestia  levior  est,  tum 
(nec  ante  curationem  jam  praeceptam)  'hirudines 
numero  a  quadraginta  ad  octoginta  abdomini  ad¬ 
movere  expedit.  Si  hirudines  plene  sanguinem 
exhauserunt,  emplastrum  vesicatorium  modica  am¬ 
plitudine  imponendum,  praesertim  si  dolor  multum 
imminutus  est ;  at  si  dolor  adhuc  aeque  vexat,' 
etiamsi  sanguis  iterum  iterumque  detractus  fuerit, 
rursus  ad  venaesectionem  confugiendum  est ;  et 
eadem  sanguinis  copia  saepius  emittenda,  si  aegro¬ 
tantis  vires  ullo  modo  patiuntur,*  sin  minus,  mi¬ 
nore  copia,  quam  supra  praeceptum  est,  detrahens 
dus  est,  veluti  ad  uncias  octo,  hirudinibus  atque 
epispasticis  simul  adhibitis.  In  peritonitide  vera 
nunquam  sanguinis  detractioni  locali,  fidendum 


*  Interest  enim  in  venaesectione  non  quae  aetas  sit,  neque 
quid  in  corpore  intus  geratur,  sed  quae  vires  sint.  Celsus, 
Lib.  II.  Cap.  10. 

est,  neque  eam  praecipiendum  quidem,  donec  ve- 
naesectione  dolor  aliquatenus  imminutus  fuerit,  aut 
donec  affectus,  quos  partis  inflammatio  in  corpore 
toto  praestitit,  partim  sublati  fuerint,  ita  ut  malum 
ad  vitium  tantummodo  partis  propemodum  redi¬ 
gatur.  Tum  hirudines  plures  admovere,  ut  san¬ 
guis  perpetuo  abdomine  feratur,  dein  emplastrum 
vesicatorium  satis  amplum  eidem  imponere  salutare 
erit.  Post  sanguinis  missionem  generalem  reme¬ 
dia  parti  affectae  admota  magnopere  proficiunt. 

Decedente  jam  morbo,  secundum  quosdam  me¬ 
dicos,  oleum  terebinthinae  ad  uncias  duas  tresve, 
cui  adjectum  est  oleum  ricini,  saepe  id  afficit  ut 
abdominis  tumor  minuatur,  balneum  quoque  ca¬ 
lidum  et  fomenta  calida  abdomini  imposita  saepe 
magnopere  prosunt.  A  quibusdam  medicis  pro¬ 
ditum  est  utile  esse  in  hoc  morbo  per  lintea  e  mis¬ 
tura  camphorae  et  aqua  expressa  abdomen  refri¬ 
gerare.  Indicandum  praeterea  est  aliquando  fieri 
ut,  ineunte  hoc  morbo,  aegri  vires  usque  adeo  in¬ 
firmentur,  pulsu  ad  carpum  vix  percipiendo,  ut 
protinus  moriturus  videatur,  nec  is  in  quo  cura¬ 
tione,  quae  supra  comprehensa  est,  uti  fas  est. 

In  hoc  casu  igitur,  ut  antea,  ad  dolorem  qui 
premendo  movetur  spectandum  est,  ex  quo  me¬ 
dendi  rationem  statuendum  est.  Et  quoties  dolor 

maximus  urget  nullo  indicio  fortuito  deterrendum 
est,  ne  auxilium  in  sanguinis  jactura  petamus. 
Et  cito  patebit  recte  statutum  esse  ex  eo,  quod 
sanguinis  cursus  iterum  commode  perficietur,  lan¬ 
guor  decrescet  et  dolor  quiescet.  Hactenus  de 
sanguinis  missione  deque  optima  partis  curatione  y 
proximum  est  ut  parce  dicam  de  medicamentis, 
quae  intrinsecus  sumpta  expediunt.  Necesse  est 
igitur  alvus  usque  soluta  teneatur  et  id  efficiendum 
est  ut  intestina  quam  minime  irritentur.  Nihil¬ 
ominus  tamen  opus  est  medicamenta  purgantia 
subinde  praecipere.  Pilulae  in  quibus  duo  triave 
submuriatis  hydrargyri  grana  continentur  pro  re 
nata  sumpta,  et  satis  ampla  copia  infusi  sennae 
cum  magnesiae  sulphate  vel  tinct.  jalap.  ad  guttas 
viginti  ex  aqua  menthae  piperitae  subinde  post 
adhibita,  stercore  nigro  foetidoque  dejecto  non 
possunt  non  opem  afferre.  Enemata  emollientia 
intervallis  infundenda  sunt,  quippe  quae  non  mo¬ 
do  alvum  facilem  servant,  sed  pro  fomentis  partibus 
internis  sunt.  Si  magna  ventriculi  irritatio  aut 
vomitus  urget  liquor  mucilaginosus  sumendus  est, 
et  potio  salina,  cui  tinct.  opii  circiter  gutt.  trede- 
cim  adjectae  sunt,  dum  effervescit,  tertia  aut  quarta 
quaque  hora  bibenda  est,  aut  ol.  ricini  uncia  una 
ex  aqua  menthae  piperitae  cum  tinct.  opii  guttis 

decem  duodecimve  assumi  potest.  Si  haec  minus 
aegrotanti  conveniunt,  utendum  est  medicamento 
secundum  hancce  formulam  :  R.  Sulph.  Mag¬ 

nes.  scrupulos  duos,  Tinct.  Jalap.  gutt.  viginti, 
quinque,  Inf.  Rosae  drachmas  septem,  Syrup. 
simp.  quantum  sulf.  M.” 

Quo  humores  ad  summum  corpus  ferantur  et 
cutis  halitus  promoveatur,  aliquod  ex  Diaphore¬ 
ticis  frequenter  porrigendum  est,  et  ad  id  ut  som¬ 
nus  concilietur  et  dolor  sublevetur,  cum  jam  satis 
sanguinis  tum  generali  tum  speciali  modo  detrac¬ 
tus  esset,  opii  pauxillum  addendum  est,  quantitate 
augendum,  prout  affectus  ejus  in  corpore  fuerunt. 
Dein,  brevi  spatio  intermisso,  cochleare  unum  vel 
alterum  misturae  camphorae  assumere  convenit ; 
pro  diaphoretico  id  quod  hic  explicatur,  aliquando 
in  Per.  propria  eximium  est.  Oleum  terebinthi¬ 
nae  distillatum  ad  drachmas  sex  octove,  cui  in¬ 
terdum  adjectus  est  olei  ricini  par  modus,  inter¬ 
dum  nihil  nisi  pura  aqua  addita,  quidam  experti 
sunt.  Terebinthinae  oleum  melius  Peritonitide 
puerperarum,  et  febre  puerperali,  convenire  vide¬ 
tur,  quanquam  in  hoc  (viz.  Per.  propria)  non 
secus  atque  in  altero  aliquot  tantum  exemplis  pro¬ 
fuit.  Cum  jam  tota  haec  curatio  de  qua  dixi  ad¬ 
hibita  est,  et  morbus  plane  se  inclinavit,  si  aeger 

infirmitate  laborat  ad  Corticem  Peruvianum  et  vi¬ 
num  confugiendum  est.  Si  stranguria  urget,  bal¬ 
neo  calido  et  diureticis  utendum  est.  Si  diarrhoea 
mediocris  accedit  minime  compescenda  est,  nisi 
adeo  vehemens  evadet  ut  periculum  afferat.  Quod 
si  incidit  optimum  est,  primas  vias  granis  rhaei 
viginti  quinque  purgare ;  dein,  finita  alvi  dejec¬ 
tione,  cinchonam  praecipere,  satis  magna  copia ; 
at  in  Peritonitide  cinchonae  minor  quantitas  suf¬ 
ficit  :  drachma  dimidia  bis,  horae  spatio,  data,  quo¬ 
ties  ingens  urget  debilitas  maxime  proficiet.  Si 
alvus  aliquid  contracta  est,  postquam  morbus  in 
melius  cedere  coepit,  medicamenta,  quae  leniter 
alvum  solvunt,  usurpanda  sunt.  Per  totum  morbi 
tempus  aeger  victu  levi  et  nutrienti  sustinendus 
est,  exigua,  aliquo  tempore,  copia  et  saepius  sump¬ 
ta,  ita  ut  ventriculus  nunquam  se  male  habeat. 
Et  hactenus  de  Peritonitidis  curatione  acutae  di¬ 
cendum  erat,  protinus  transeam  ad  pauca  disseren¬ 
da  de  genere  morbi  vetusto,  in  quo  non  tam  longo 
sermone  opus  erit. 

DE  PERITONITIDE  CHRONICA. 

Peritonitis  Chronica  haud  raro  acutum  morbi 
genus  sequitur,  maxime  si  corporis  depletio  non 
satis  peracta  fuerit :  hoc  malum  neque  tam  vul¬ 
gare  nec  tanti  momenti,  quam  altera  morbi  species 
est ;  magnum  inter  haec  mala  discrimen  est. 

Species  Chronica  enim  lenta  accedit,  et  secum 
affert  dolores,  qui  summum  pungunt  abdomen,  nec 
ullum  ventris  desiderium  adest.  Adeo  tarde  ad¬ 
venit,  ut  non  tantum  die  septimo  aut  etiam  duo¬ 
decimo,  quantum  acutum  mali  genus  die  secundo, 
processerit.  Pulsus  paulo  citiores  sunt,  quam  con¬ 
suevit,  aliquando  duriores  quoque  et  tenuiores. 
Lingua  mane  potissimum  albo  tenacique  muco  ob¬ 
tegitur  ad  margines  tamen  nitida ;  si  indicia  max- 
ime  urgent,  sordes  subfuscae  in  ea  se  ostendunt. 
Pulsus  arteriarum  ad  nonaginta  octo,  centumve 
numerantur,  aliquando  haud  ita  celeres  sunt.  Cu¬ 
tis  plerumque  naturalis  est  sed  aliquatenus  panis 
fermenti  sensum  dat  praesertim  in  facie,  quae  si¬ 
mul  pallet  et  languescit.  Sitis  haud  exigua  est. 
Rarius  ulla  febris  exacerbatio  aut  rubor  hecticus 
genarum  ad  vesperam  accedit ;  ipse  saltem  id  nun- 

quam  vidi.  Interea  malum  altius  insedit,  donec  ex 
aliquo  casu,  aut  in  eam  formam,  de  qua  jam  dixi, 
vertitur  aut  lympha  coagulabili  effusa,  ab  inflamma¬ 
ta  parte,  eademque  partium  vitae  organis  instructa 
intestinorum  orbes  conglutinantur.  In  priore  casu 
periculum  maximum  erit,  ideo  quod  necesse  est, 
aegri  vires  malo  progresso  plurimum  imminutae 
sint  nec  minus  est  periculi  in  posteriori,  quippe 
timendum  est,  ne  motus  intestinorum  peristalti- 
cus  intermittatur.  Inflammatio  interdum  resol¬ 
vitur,  humore  effuso,  unde  ascites  nascitur,  ex  quo 
adhiic  minus  sanitatis  spei  misero  est.  Glandulae 
Mesentericae  nonhunquam  mole  auctae  sunt — sed 
de  his  vitiis  postea  erit  dicendi  locus.  Signa,  quae 
sanitatis  spem  praebent  sunt  levamen  doloris  abdo¬ 
minis  pungentis,  et  pulsus  imminuti  ut  septuagin¬ 
ta,  octoginta,  et  nonaginta  horae  minuto  numeren¬ 
tur — Veruntamen,  etiamsi  haec  signa  boni  ominis 
apparent,  morbus  recidivus  nunquam  non  timendus 
est. 

In  mali  curatione  a  carne,  omni  cibo  condito,  et 
potu  valido  abstinendum  est— Victus  ex  lacte  et 
frugibus  conflari  debet.  Si,  nullo  vulnere  accepto, 
malum  Chronicum  ortum  est,  amplum  Epispasti- 
cum  dein  fomenta  calida  conveniunt.  Sed  si  pars 
ullo  modo  tumet.  Hirudines  aut  cucurbitula  ante 

admovendae  sunt.  Et  si  totum  corpus  magnopere 
implicatur,  *  prius  sanguis  venaesectione  mittendus 
est,  quam  hanc  medendi  rationem  inire  fas  est.  In 
quibusdam  exemplis  Epispastica  etiam  atque  etiam, 
sex  decemve  dierum  interposito  spatio,  abdomini 
admota  plurimum  profecerunt^  Medicamenta, 
quae  pilularum  forma  assumuntur,  plerumque  evo¬ 
muntur,  praecipue  in  Peritonitidis  specie  acuta — 
quum  res  ita  se  habent,  potiones  porrigendae  sunt 
eo  modo,  quo,  dum  de  acuta  morbi  specie  agebatur, 
praeceptum  est ;  enemata  quoque  emollientia  et 
item  cathartica  adjuvant.  In  levioribus  morbi  ex¬ 
emplis  et  item  finem  versus  mali  medicamenta  ex 
Hydrargyro  confecta,  sicuti  Hydrargyri  submurias, 
quae  Ptyalismum  moveant,  ipse  plurimum  prodesse 
vidi.  In  hoc  morbo  periculum  ingens  est,  non 
modo  ex  eo  quod  tarde  insidioseque  invadens  cor¬ 
pus  labefacit  sed  etiam  quod  ut  in  malo  vetusti  ge¬ 
neris  nulla  resolutio  fieri  possit. 


*  Mitti  vero  sanguis  debet,  si  totius  corporis  causa  sit,  ex 
brachio ;  si  partis  alicujus,  ex  ea  ipsa  parte.  Celsus,  Lib.  II. 
Cap.  10. 

DE  CADAVERIS  SECTIONE. 

Huic  disputationi  finem  imponam  quaedam  sub¬ 
jiciendo  de  iis,  quae,  mortuorum  corporibus  sectis, 
in  conspectum  veniunt.  Hujus  morbi  praecipua 
sedes  Peritoneum  est ;  hujus  membranae  vasa  exi¬ 
gua  rubro  sanguini  quasi  injecta  apparent :  in  ven¬ 
tre  quoque  humoris  major  minorve  copia  est,  qui 
saepe  seri  lactis  colorem  refert,  in  quo  lymphae 
coagulatae  natant  frustula ;  intestina  saepe  aere  dis¬ 
tenta  sunt.  In  homine,  qui  morbo  hoc  extinctus 
fuit,  conspexi  Peritoneum  vasis  maxime  refertum, 
et  effusae  a  parte  ejus  interiori  lymphae  coagula- 
bilis  puncta  exigua — et  Tunica  Peritonealis  Intes¬ 
tinorum  eandem  speciem  praebebat,  humoris  se¬ 
rum  referentis  copia  parva  erat,  in  eo  tamen  ali¬ 
quot  lymphae  coagulatae  frustula  natantia  vidi. 
Post  mortem.  Gangraena  interdum  conspicitur, 
interdum  non.  Hujusmodi  inflammatio  vulnere 
orta  saepenumero  Gangraena  finitur.  In  aliquot 
hujus  morbi  exemplis  Peritoneum  usque  adeo  mu¬ 
tatum  est,  ut  ad  crassitudinem  nummi  argentei 
qui  apud  nos  maximus  est,  pervenisset :  semper 
minus  pellucidum  et  mollius  est.  Ubi  aliquae  in- 

flammata  Peritonei  partes  a  musculis  abdominis 
diductae  fuerint,  inflammatio  non  omnino  in  eos 
penetrasse  visa  est.  Ubi  Peritoneum,  quod  intes¬ 
tina  obtegit,  inflammatione  implicatur,  non  modo 
saepe  in  tunicam  musculosam  serpit,  sed  etiam  ad 
tunicam  villosam  tendit.  Id  oriri  videtur  ex  eo, 
quod  Peritoneum  minus  cum  musculis  abdominis 
quam  cum  intestinis  connectitur.  Intestina  tenui¬ 
ora  et  item  viscera  conglutinata  esse  reperta  sunt. 
Quod  incidit  aut  ex  inflammatione  adhesionem  mo¬ 
liente,  aut  ex  strato  materiae  flavae  pulpam  referen¬ 
tis,  quae  effusa  est.  Aliquando  ventris  hydrops 
conspicitur  ex  inflammatione,  effuso  sero,,  resoluta, 
ex  quo  miser  in  majore  periculo  versabatur.  Non- 
nunquam  seri  loco  pus  magna  copia  inventum  est. 
Ubi  Peritoneum  in  toto  aut  in  parte  tantum  in¬ 
flammatum  est,  ita  ut  stratum  lymphae  effusum  sit, 
homine  tamen  sospite,  ea  lymphae  in  membranam 
tenuem  pellucidam  vasculis  refertam  formatur,  qua 
membrana  adhesio  fit.  Eadem  ex  tela  cellulosa 
constat,  similis  magnae  totius  corporis  cellulosae 
telae  ;  non  plerumque  multa  ostendit  vasa,  quae 
globulos  rubros  sanguinis  excipere  queunt,  levissi¬ 
ma  tamen  orta  inflammatione,  rubra  vasa  plurima 
ostendit.  Nullum  ex  hac  membrana  incommo¬ 
dum  oriri  videtur.  Celeberrimus  Baillie'  scripsit 

sibi  contigisse  videre  aut  cuncta  abdominis  viscera 
inter  se  adhesionibus  hujusmodi  commissas  aut  alia 
aliis  connexa.  Saepe  fit  ut  glandulae  Mesenteri¬ 
cae  tumuerunt,  sed  raro  pus  aut  materia  casea  in  iis 
conspiciatur,  ita  ut  minime  pro  vitio  glandularum 
strumoso  habeatur,  nec  alius  esse  videtur  atque  ea¬ 
rum  tumor,  ab  irritatione  membranae  inflammatae 
ortus  qua  circumdantur.  Hydatides  magnae  in 
quibus  humor  limpidus  pellucidusque  reperitur,  in 
omento  et  in  aliis  abdominis  partibus,  utrum  vero 
ab  inflammatione  ortae  sint  necne  nequeo  pro  certo 
affirmare.  Plurima  alia  praeter  naturam  in  abdo¬ 
mine  conspiciuntur  ;  quoniam  vero  non  Peritonei 
inflammationes  effectus  sunt,  alienum  a  re  judico 
in  ea  descendere.  Et  hactenus  de  generibus  mor¬ 
bi  praepositi  disserui  tanta  cura  et  diligentia  quan- 

ta  hujusmodi  disputationis  natura  et  limites  pati 
possint.  Et  tandem  ad  finem  perventum  est,  et 
nunc  restat,  ut  gratias  reddam  Professoribus  hu¬ 
jus  almae  Academiae,  quorum  praelectiones  mihi 
tantum  profuerunt  ;  et  ut  eorundem  Veniam,  ob 
plurimas  mendas  quas  in  paginis  praecedentibus, 
invenerint,  petam. 


FINIS. 


